Арсений Тарковски
Аз разделям се с всичко, което съм бил…

Превод от руски: Светлозар Жеков, 2007

chitanka.info

Аз разделям се с всичко, което съм бил

и което съм любил, презирал, разбил.

Днес животът започна отново за мен

и събличам аз тесния вчерашен ден.

Не желая от себе си повече вест —

и разделям се с мен — до последния жест.

Същността си докрай и без милост руша

и отделям аз своята хладна душа.

В пустотата оставям аз себе си сам и поглеждам към

него, към себе си — ням.

Аз приветствам те топло, мой щит вледенен,

и приветствам теб, хляб, и теб, вино, без мен!

Нощен сън, пеперудо на пъстрия ден,

аз приветствам тук всичко и всички без мен!

И се свеждам над вечната книга — живот, слушам

кръглите думи на кръглия плод,

слушам белите думи на облака бял,

но езика за вас не запазих аз цял,

че съсъд и оскъден, и крехък аз бях,

как разбих се — уви — досега не разбрах.

Вече сфера подвижна не спирам пред вас

и ни дума без дума не ще кажа аз.

А намираха в мен много думи, уви,

хора, камъни, риби, листа и треви…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.